與諸人用東坡韻共賦梅花適得元履書有懷其人因復賦此以寄意焉
作者：朱熹
朝代：宋

paragraphs: 羅浮山下黄茅村，蘇仙仙去餘詩魂。
梅花自入三疊曲，至今不受蠻煙昏。
佳名一旦異凡木，絕艷千古高名園。
却憐冰質不自暖，雖有步障難爲溫。
羞同桃李媚春色，敢與葵藿爭朝暾。
歸來只有脩竹伴，寂歷自掩踈籬門。
亦知真意還有在，未覺浩氣終難言。
一杯勸汝吾不淺，要汝共保山林罇。